ທ່ານ Abe ເລື່ອນເວລາ ຂຶ້ນພາສີ ແລະ ຮຽກໃຫ້ເລືອກຕັ້ງ ກ່ອນກຳນົດ
ນາຍົກລັດຖະມົນຕີ Shinzo Abe ​ເລື່ອນເວລາ ໃນ​ການຂຶ້ນ​ພາ​ສີ​ ​ແລະ​ຮຽກໃຫ້​ມີ​ ການເລືອກຕັ້ງ ກ່ອນ ກຳນົດ.
ສື່ມວນຊົນຂອງຍີ່ປຸ່ນ ລາຍງານວ່າ ນາຍົກລັດຖະມົນຕີ Shinzo Abe ໄດ້ເລື່ອນເວລາ ໃນການຂຶ້ນພາສີຂາຍສິນຄ້າ ຊຶ່ງເປັນ ບັນຫາໂຕ້ແຍ້ງນັ້ນ ແລະຮຽກຮ້ອງໃຫ້ມີການເລືອກຕັ້ງກ່ອນ ກຳນົດ ການເຄື່ອນໄຫວທີ່ວ່ານີ້ ແມ່ນໄດ້ມີການຄາດໝາຍໄວ້ຢູ່ກ່ອນ ແລ້ວ ແລະມີຂຶ້ນຫຼັງຈາກຂໍ້ມູນຂອງເສດຖະກິດໃນວັນຈັນວານນີ້ ສະແດງໃຫ້ເຫັນວ່າ ໂຕກຽວໄດ້ຖອຍຫລັງກັບຄືນເຂົ້າໄປສູ່ ສະພາບເສດຖະກິດຕົກຕ່ຳອີກ ເສດຖະກິດຍີ່ປຸ່ນ ໄດ້ປະສົບກັບບັນຫາ ຫຼັງຈາກທີ່ໄດ້ຂຶ້ນພາສີ ຂັ້ນຕົ້ນໃນການ ຂາຍສິນຄ້າເມື່ອເດືອນເມສາຜ່ານມານີ້ ຊຶ່ງພາໃຫ້ມີຄຳຖາມກ່ຽວກັບວ່າ ທ່ານ Abe ຍັງຈະສືບຕໍ່ຈັດຕັ້ງປະຕິບັດການຂຶ້ນພາສີຂັ້ນທີສອງຕື່ມອີກໃນປີ 2016 ຕາມທີ່ ຄາດໝາຍໄວ້ນັ້ນຫຼືບໍ່? ໂທລະພາບ NHK ຂອງຍີ່ປຸ່ນ ໄດ້ລາຍງານວ່າ ທ່ານ Abe ຈະເລື່ອນເວລາ ໃນການຂຶ້ນພາສີ ຂາຍສິນຄ້າ ໄປໃສ່ປີ 2017 ນອກນັ້ນ ຍັງມີລາຍງານອີກວ່າ ທ່ານໄດ້ຮຽກຮ້ອງໃຫ້ມີການ ເລືອກຕັ້ງກ່ອນກຳນົດໃນກາງເດືອນທັນວາ ຈະມານີ້ ເພື່ອແນໃສ່ຊອກຫາຊ່ອງທາງ ໃຫ້ໄດ້ ຮັບການມອບໝາຍາສິດອຳນາດຄັ້ງໃໝ່ ກ່ຽວກັບນະໂຍບາຍເສດຖະກິດຂອງທ່ານ ລາຍງານຂ່າວຂອງຍີ່ປຸ່ນ ກ່າວວ່າ ທ່ານ Abe ໄດ້ປະກາດກ່ຽວກັບການເຄື່ອນ ໄຫວດັ່ງກ່າວ ຕໍ່ສະມາຊິກຂອງພັກເສລີປະຊາທິປັດຂອງທ່ານ ຊຶ່ງເປັນພັກທີ່ກຳ ສຽງສ່ວນຫຼາຍໃນສະພາ ແລະອາດຈະໄດ້ຮັບບ່ອນນັ່ງເພີ້ມຕື່ມໃນການປ່ອນບັດ ດັ່ງກ່າວນີ້ ທ່ານ Abe ຄາດໝາຍທີ່ຈະປະກາດຢ່າງເປັນທາງການ ກ່ຽວການຕັດສິນໃຈຂອງທ່ານ ໃນກອງປະຊຸມຖະແຫຼງຂ່າວ ໃນເຊົ້າວັນອັງຄານມື້ນີ້